b'\n_START_ARTICLE_\nAndamanene\n_START_PARAGRAPH_\nAndamanene er en \xc3\xb8ygruppe i Bengalbukta, og del av forbundsterritoriet Andamanene og Nikobarene i India. Administrasjonssenteret heter Port Blair, og har omkring 50\xc2\xa0000 innbyggere. Andamanene og Nikobarene er adskilte administrasjonsdistikter i forbundsterritoriet. Andamanene hadde i 2001 et folketall p\xc3\xa5 314.239._NEWLINE_\xc3\x98ygruppen omfatter 204 \xc3\xb8yer. De viktigste og st\xc3\xb8rste er, fra nord til s\xc3\xb8r, North Andaman, Middle Andaman, South Andaman med hovedstaden, og Little Andaman. Avstanden fra den nordligste lille \xc3\xb8ya i Andamaner-gruppen til den n\xc3\xa6rmeste lille burmesiske \xc3\xb8ya er bare 40\xc2\xa0km._NEWLINE_Det dyrkes te, mango, br\xc3\xb8dfrukt og kokos p\xc3\xa5 \xc3\xb8yene. Turistindustrien er voksende.\n_START_SECTION_\nTidlige beboere\n_START_PARAGRAPH_\nAndaman-\xc3\xb8yene har v\xc3\xa6rt befolket i flere tusen \xc3\xa5r. De tidligste arkeologiske bevisene, som enn\xc3\xa5 ikke er publisert, g\xc3\xa5r tilbake rundt 2.200 \xc3\xa5r. Imidlertid tyder genetiske, kulturelle og isolasjonsstudier p\xc3\xa5 at \xc3\xb8yene ble bosatt i mellompaleolittisk tid. De innf\xc3\xb8dte andamanerne synes \xc3\xa5 ha v\xc3\xa6rt helt isolert fra omverdenen fra dengang og fram til 1700-tallet e.Kr._NEWLINE_Det er foresl\xc3\xa5tt at Andamanene var et avgj\xc3\xb8rende springbrett i en stor kystmigrering fra Afrika via Den arabiske halv\xc3\xb8y, langs kystregionene av det indiske fastlandet og mot det s\xc3\xb8r\xc3\xb8stlige Asia, Japan og Oseania.\n_START_SECTION_\nModerne tid\n_START_PARAGRAPH_\nP\xc3\xa5 1600-tallet kom \xc3\xb8yene under indisk Marathastyre._NEWLINE_Britene begynte \xc3\xa5 interessere seg for \xc3\xb8yene i 1788; det var da Lord Cornwallis, dav\xc3\xa6rende generalguvern\xc3\xb8r for India, gav l\xc3\xb8ytnant Archibald Blair og l\xc3\xb8ytnant R.H. Colebrook fra den britiske marine i oppdrag om \xc3\xa5 kartlegge \xc3\xb8yene og rapportere tilbake. Deres rapport anbefalte kolonisering. Allerede \xc3\xa5ret etter grunnla l\xc3\xb8ytnant Blair det f\xc3\xb8rste britiske st\xc3\xb8ttepunktet, som ble kalt Port Cornwallis. Senere ble navnet endret til Port Blair._NEWLINE_Britene m\xc3\xa5tte en tid st\xc3\xa5 imot v\xc3\xa6pnet motstand fra \xc3\xb8yboerne. Fra 1858 ble indiske langtidsfanger deportert av britene til Andamanene, s\xc3\xa6rlig til \xc3\xb8yene Ross og Chatham, og de som skulle bevoktes strengest til Viper-\xc3\xb8ya n\xc3\xa6r Port Blair. Denne praksisen varte helt til 1952._NEWLINE_Under annen verdenskrig okkuperte japanerne \xc3\xb8yene. De kom til Andamanene den 21. mars 1942 og fikk ikke overgitt seg f\xc3\xb8r den 8. oktober 1945. Det var flere uker etter at Japan kapitulerte, men det kom ingen allierte styrker til Andamanene med det samme. Fram til japanerne fikk mistanke om at noen \xc3\xb8yboere samarbeidet med britene, var deres styre p\xc3\xa5 \xc3\xb8yene mildt. Men det slo over i massakrer, blant annet i Humfreygunj. Et varig og positivt resultat fra denne tiden er at isolasjon og blokade gjorde at \xc3\xb8yboerne utviklet jordbruket og ble selvberget p\xc3\xa5 mat._NEWLINE_Et flertall av innbyggerne er i dag etterkommere fra tilflyttere fra Bengal. Denne innvandringen var regjeringspolitikk fra 1949 frem til 1970-tallet. Senere, fra 1969 til 1980, kom det til innflyttere fra andre deler av India: Punjabier, marathier, malayalier og tamiler._NEWLINE_Den 26. desember 2004 ble \xc3\xb8yene rammet av tsunamien i Indiahavet 2004 utl\xc3\xb8st av en rekke undersj\xc3\xb8iske jordskjelv langs en linje fra vest for Sumatra til Andamanene.'